賓周

賓周家陣指男細氓崽嘅陰莖或者用嚟統稱佢嘅陰部。

寫
除咗「賓周」之外，流行寫法重有賓州、賓舟。

呢個詞嘅由來同原本寫法，眾説紛紜，並未出現一鎚定音嘅理論。

各方嘅推斷有：
一、不周；中國神話之中有座不周山，好高，似乎象徵陰莖挺拔；或出自可能帶性暗示嘅典籍《文選．曹植．贈王粲詩》：「重陰潤萬物，何懼澤不周。」。二、蒙古話某雀名；官話擬音為本周兒。
三、笨脧；「笨」即蠢，「脧」乃陰莖；另涉音轉。
四、豳脽；《説文解字》云「美陽亭即豳也」，或有隱喻；「脽」指籮柚。
五、斑鳩；雀名；轉音及形狀比喻。
六、膥㞗；陰部兩忽連着講；再加啲變音。
七、巴子；同義異聲；可能都係用假借字記音。

講
現代粵人經常將傳統性器官名，用喺同原義冇關嘅嘢道，包括空泛噉鬧人，不過極力避免正經噉用來表達原意。今時今日，流行於廣府話，「賓周」嘅古老同義詞只有脧脧／「脧」／脧脧仔，而且經常俾人誤用，意思變得含混。

與此同時，政府同各路「衛道之士」，勤於推廣呢種講嘢禮儀——以定為科學標準術語嘅書面語詞彙，嚟取代傳統粵辭，譬如取「陰莖」而捨「㞗」，取「陰囊」而捨「膥袋」，致使此等古老字詞淪為次文化之流。

喺另一邊廂，又有大把人同時嫌棄現代科學書面語同傳統粵口語，攪到用於直接意義嘅辭匯匱乏無比，大人向細孥仔講「賓周」時又喜用模糊字眼，例如「雞雞」、雀仔、「菇菇」、咕咕、「周周」同何B仔之類，另有可以指男陰或女陰嘅「下面」、「嗰度」同「小便嗰道」等。語氣接近「賓周」嘅官話口語用詞有「小雞」。

文
黃霑寫嘅書《不文集》之中，有篇文分辨咗「賓周」、「𨳍」同「㞗」用來鬧人時，細微嘅意思差別；同本主題拉關嗰句係：「至於「賓周」云云，乃是小兒科東西；小而無用者也。」

梗

攷